Document ID: 32004R0775

Komission asetus (EY) N:o 775/2004,
annettu 26 päivänä huhtikuuta 2004,
vaarallisten kemikaalien viennistä ja tuonnista annetun Euroopan parlamentin ja neuvoston asetuksen (EY) N:o 304/2003 liitteen I muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon vaarallisten kemikaalien viennistä ja tuonnista 28 päivänä tammikuuta 2003 annetun Euroopan parlamentin ja neuvoston asetuksen (EY) N:o 304/2003(1) ja erityisesti sen 22 artiklan 1 kohdan,
sekä katsoo seuraavaa:
(1) Asetuksella (EY) N:o 304/2003 pannaan täytäntöön Rotterdamin yleissopimus kansainvälisen kaupan kohteina olevia tiettyjä vaarallisia kemikaaleja ja torjunta-aineita koskevan ilmoitetun ennakkosuostumuksen menettelystä (PIC), joka allekirjoitettiin 11 päivänä syyskuuta 1998 ja jonka yhteisö hyväksyi neuvoston päätöksellä 2003/106/EY(2).
(2) Asetuksen (EY) N:o 304/2003 liitteessä I on kolme osaa, jotka sisältävät seuraavat luettelot: vienti-ilmoitusmenettelyä edellyttävien kemikaalien luettelo, luettelo PIC-ilmoitusmenettelyyn kuuluvista kemikaaleista ja luettelo kemikaaleista, joihin sovelletaan Rotterdamin yleissopimuksessa määrättyä PIC-menettelyä.
(3) Kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(3) puitteissa on tehty komission päätökset 2004/141/EY(4), 2004/248/EY(5), 2004/140/EY(6) ja 2004/247/EY(7), joilla kielletään tai säännellään ankarasti kemikaaleja amitratsi, atratsiini, fentioni ja simatsiini, ja näiden päätösten perusteella nämä kemikaalit olisi lisättävä asetuksen (EY) N:o 304/2003 liitteessä I olevien 1 ja 2 osan sisältämiin kemikaaliluetteloihin.
(4) Kemikaalien nonyylifenoli ja nonyylifenolietoksylaatti teollista käyttöä säännellään ankarasti tiettyjen vaarallisten aineiden ja valmisteiden markkinoille saattamisen ja käytön rajoituksista 18 päivänä kesäkuuta 2003 annetulla Euroopan parlamentin ja neuvoston direktiivillä 2003/53/EY(8). Lisäksi neuvoston direktiivin 91/414/ETY 8 artiklan 2 kohdassa tarkoitetun määräajan pidentämisestä ja eräiden tehoaineiden sisällyttämättä jättämisestä kyseisen direktiivin liitteeseen I sekä näitä aineita sisältävien kasvinsuojeluaineiden lupien peruuttamisesta 20 päivänä marraskuuta 2002 annetun komission asetuksen (EY) N:o 2076/2002(9) mukaisesti nonyylifenolietoksylaattia ei ole sisällytetty direktiivin 91/414/ETY liitteeseen I ja sitä sisältäville kasvinsuojeluaineille myönnetyt luvat on peruutettava viimeistään 25 päivänä heinäkuuta 2003. Tämän vuoksi kumpikin kemikaali olisi lisättävä asetuksen (EY) N:o 304/2003 liitteessä I olevan 1 ja 2 osan sisältämään kemikaaliluetteloon.
(5) Yleissopimusta käsittelevä hallitustenvälinen neuvottelukomitea päätti 17 ja 21 päivän marraskuuta 2003 välisenä aikana järjestetyssä kymmenennessä kokouksessaan, että myös kemikaaliin DNOC ja asbestikuituihin amosiitti, antofylliitti, aktinoliitti ja tremoliitti olisi sovellettava väliaikaista PIC-menettelyä. Tämän vuoksi nämä aineet olisi lisättävä asetuksen (EY) N:o 304/2003 liitteessä I olevan 3 osan sisältämään kemikaaliluetteloon ja muutettava olemassa olevat 1 ja 2 osan tekstit.
(6) Yleissopimusta käsittelevä hallitustenvälinen neuvottelukomitea päätti samassa kokouksessa, että myös pölytettäviin jauhevalmisteisiin, jotka sisältävät yhdistelmänä benomyyliä vähintään 7 prosenttia, karbofuraania vähintään 10 prosenttia ja tiraamia vähintään 15 prosenttia, olisi sovellettava väliaikaista PIC-menettelyä. Tämän vuoksi tällaiset valmisteet olisi lisättävä asetuksen (EY) N:o 304/2003 liitteessä I olevan 1 ja 3 osan sisältämään kemikaaliluetteloon.
(7) Asetuksen (EY) N:o 304/2003 liite I olisi näin ollen muutettava vastaavasti.
(8) Tässä asetuksessa säädetyt toimenpiteet ovat neuvoston direktiivin 67/548/ETY(10) 29 artiklan mukaisesti perustetun komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 304/2003 liite I tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä huhtikuuta 2004.

Labels: 3
1
20